PMIndiaData/PMIndiaSum huggingface dataset:
“பொருளாதார கொள்கை – நம் முன் உள்ள வாய்ப்புகள்” குறித்து பொருளாதார வல்லுநர்களுடன் நிதி ஆயோக் அமைப்பு நடத்திய ஆலோசனையில் பிரதமர் பங்கேற்பு

“பொருளாதார கொள்கை – நம் முன் உள்ள வாய்ப்புகள்” என்ற பொருளில் நித்தி ஆயோக் அமைப்பு இன்று ஏற்பாடு செய்திருந்த பொருளாதார நிபுணர்கள் மற்றும் பிற வல்லுநர்களுடனான கலந்துரையாடல் கூட்டத்தில் பிரதமர் திரு. நரேந்திர மோடி கலந்துகொண்டார். இந்தக் கூட்டத்தில் கலந்துகொண்டவர்கள், வேளாண்மை, திறன் மேம்பாடு, வேலைவாய்ப்பு உருவாக்கம், வரிவிதிப்பு மற்றும் வரி தொடர்பான விவகாரங்கள், கல்வி, டிஜிட்டல் தொழில்நுட்பம், வீட்டுவசதி, சுற்றுலா, வங்கி, ஆளுமை சீர்திருத்தம், தரவு அடிப்படையிலான கொள்கை, வளர்ச்சிக்கான எதிர்கால நடவடிக்கைகள் போன்ற பல்வேறு வகையான பொருளாதார விவகாரங்கள் குறித்து கருத்துக்களை பரிமாறிக் கொண்டனர். இந்த ஆலோசனையின்போது பேசிய பிரதமர் திரு. நரேந்திர மோடி, நிகழ்ச்சியில் கலந்துகொண்ட பல்வேறு தரப்பினரும் தங்களது பரிந்துரைகளையும், கருத்துக்களையும் தெரிவித்ததற்காக நன்றி தெரிவித்துக் கொண்டார். குறிப்பாக, திறன் மேம்பாடு, சுற்றுலா போன்ற துறைகளில் புத்தாக்க கண்ணோட்டத்துடன் அணுக வேண்டும் என்று அவர் வலியுறுத்தினார். பட்ஜெட் சக்கரம் குறித்துப் பேசிய பிரதமர், இது உண்மையான பொருளாதாரத்தின் வெளிப்பாடு என்று தெரிவித்தார். தற்போது நாம் பின்பற்றிவரும் பட்ஜெட் காலண்டரின்படி, செலவினங்களுக்கான ஒப்புதல், பருவமழை தொடங்கும்போதே அளிக்கப்படுவதாக அவர் தெரிவித்தார். இதன் காரணமாக, அரசு திட்டங்களின் பலன்கள், பருவமழைக்கு முந்தைய மாதங்களிலேயே கிடைப்பதில்லை என்று அவர் தெரிவித்தார். இதனைக் கருத்தில் கொண்டு, பட்ஜெட் தாக்கல் செய்வதற்கான தேதியை முன்கூட்டியே நிர்ணயம் செய்துள்ளதாகவும், இதனால், புதிய நிதியாண்டு தொடங்கும்போதே, செலவினங்களுக்கு ஒப்புதல் அளிக்கப்படும் என்றும் பிரதமர் திரு.நரேந்திர மோடி தெரிவித்தார். இந்தக் கூட்டத்தில் நிதியமைச்சர் திரு.அருண் ஜேட்லி, திட்டமிடல் துறை இணை அமைச்சர் திரு.ராவ் இந்தர்ஜித் சிங், நித்தி ஆயோக் அமைப்பின் துணைத் தலைவர் திரு.அரவிந்த் பனகாரியா மற்றும் மத்திய அரசு, நித்தி ஆயோக் அமைப்பைச் சேர்ந்த மூத்த அதிகாரிகளும் கலந்துகொண்டனர். மேலும், பொருளாதார நிபுணர்கள் மற்றும் வல்லுநர்களான பேராசிரியர் பிரவீண் கிருஷ்ணா, பேராசிரியர் சுக்பால் சிங், பேராசிரியர் விஜய் பால் சர்மா, திரு.நீல்காந்த் மிஸ்ரா, திரு.சுர்ஜித் பல்லா, டாக்டர் புலாக் கோஷ், டாக்டர் கோவிந்த ராவ், திரு.மாதவ் சவான், டாக்டர் என்.கே.சிங், திரு.விவேக் தெஹேஜியா, திரு.பிரமாத் சின்ஹா, திரு.சுமித் போஸ், திரு.டி.என்.நைனன் உள்ளிட்டோர் கலந்துகொண்டனர்.
வெளிநாட்டு நிதியுதவி பெறும் திட்டங்களிலிருந்து சிறப்பு விலக்கு மற்றும் போலாவரம் திட்டத்தின் பாசன கூறிற்கு நிதியுதவி ஆகியவற்றின் மூலம் ஆந்திரபிரதேசத்திற்கு சிறப்பு நிதியுதவி நடவடிக்கை

பிரதம மந்திரி திரு.நரேந்திர மோடி அவர்கள் தலைமையிலான மத்திய அமைச்சரவை, வெளிநாட்டு நிதியுதவி பெறும் திட்டங்களிலிருந்து சிறப்பு விலக்கு மற்றும் போலாவரம் திட்டத்தின் பாசன கூற்றிற்கு நிதியுதவி ஆகியவற்றின் மூலம் ஆந்திரபிரதேசத்திற்கு சிறப்பு நிதியுதவி நடவடிக்கைக்கு தனது ஒப்புதலை அளித்தது. ஆந்திர பிரதேச மாநிலத்திற்கு மத்திய அரசின் நிதியதவி அளிப்பதற்கான அறிவிப்புகளை செயல்படுத்துவதற்கான வழிமுறைகள் கீழ்க்கண்டவாறு: i. மத்திய அரசு, ஆந்திர பிரதேச அரசிற்கு சிறப்பு நிதியுதவி நடவடிக்கைகளை அளிப்பதன் மூலம், மத்திய அரசின் நிதியுதவி பெறும் திட்டங்களில் மத்திய மற்றும் மாநில அரசுகள் 90:10 என்ற விகிதத்தில் பகிர்ந்துக் கொண்டால், மாநில அரசு 2015-16 முதல் 2019-20 வரை பெறும் மத்திய அரசின் பங்கு கூடுதலாக இருக்கும். மாநில அரசு 2015-16 முதல் 2019-20 வரையிலான காலத்தில் கையொப்பமிட்டு செலவழித்த வெளிநாட்டு உதவி திட்டங் களின் கடன்கள் மற்றும் வட்டிகளை திரும்ப செலுத்துதலுக்கு சிறப்பு உதவி வழிவகுக்கும். ii. போலாவரம் திட்டத்தின் பாசனத்திற்காக மட்டும் 01.04.2014 முதல் நிலுவையில் உள்ள தொகைக்கு, அன்றைய தேதியில் பாசனத்திற்கான தொகைக்கு ஈடாக, 100% நிதியுதவி அளிக்கப்படும். மத்திய அரசின் சார்பாக ஆந்திர பிரதேச அரசு, திட்டத்தை செயல்படுத்தும். இருப்பினும், ஒட்டுமொத்த ஒருங்கிணைப்பு, தரக்கட்டுப்பாடு, வடிவமைப்பு பிரச்சினைகள், கண்காணிப்பு, அனுமதி வழங்கல் தொடர்பான பிரச்சினைகள் போன்வற்றை ஆறு வளர்ச்சி மற்றும் கங்கை புத்துயிராக்கம், நீர் ஆதாரத் துறையின் போலாவரம் திட்ட அதிகார அமைப்பு கையாளும். போலாவரம் திட்டம் அதிகார அமைப்பு, நிதி அமைச்சகம், செலவினத் துறையின் ஆலோசனையுடன் 01.04.2014 கால அளவிலான பாசனத்திற்கான செலவினத்தை மதிப்பிடும். வெளிநாட்டு நிதியுதவி திட்ட கடன் திரும்ப செலுத்தல் மூலமான மூலதன செலவிற்கான இந்த உதவி, புதிதாக ஏற்படுத்தப்பட்டுள்ள ஆந்திர பிரதேச அரசிற்கு உதவுவதுடன், மாநிலத்தின் நிதி நிலையை உறுதியாக அமைப்பதுடன், பொருளாதார வளர்ச்சியையும் ஊக்குவிக்கும். மேலும், போலாவரம் பாசனத் திட்டத்தின் பாசனத்திற்கான மத்திய அரசின் நிதியுதவியும், மாநில அரசால் அதை செயல்படுத்தப்படுவதும், இத்திட்டத்தை விரைந்து முடிப்பதற்கு உதவுவதுடன், மாநிலத்தின் பெருமளவிலான மக்கள் பயனடையும் வகையில் பாசன வாய்ப்புகளை அதிகரிக்கும். பின்னனி: இந்திய அரசு, ஆந்திர பிரதேசம் மறுசீரமைப்பு சட்டம், 2014-ன் கீழான தனது கடமைகளை நிறைவேற்றும் வண்ணம், ஏற்கனவே, 2016-17-ம் ஆண்டில் மாநிலத்திற்கு “சிறப்பு நிதியுதவி”யாக ரூ.1,976.50 கோடியை வழங்கியுள்ளது. இத்தொகை, வளஆதார பற்றாக்குறைக்காக ரூ.1,176.50 கோடி, ராயலசீமா மற்றும் வடக்கு கடற்கரை பகுதிகள் உள்ளடக்கிய 7 பின்தங்கிய மாவட்டங்களின் வளர்ச்சிக்காக ரூ.350 கோடி மற்றும் தலைநகர் உதவிக்காக ரூ.450 கோடி கொண்டுள்ளது. இதைத் தவிர, நீர் ஆதாரத் துறை அமைச்சகம், ஆறு வளர்ச்சி மற்றும் கங்கை புத்துயீராக்கம், நடப்பு நிதியாண்டில் போலாவரம் பாசனத் திட்டத்திற்காக ரூ.2081.54 கோடியை அளித்துள்ளது. ஆக மத்திய அரசு, மறுசீரமைப்பு சட்டம் நிறைவேற்றப்பட்டதற்கு பின்பாக, ஆந்திர பிரதேச அரசிற்கு, 2014-15-ம் ஆண்டில் விடுவிக்கப்பட்ட ரூ.4,403 கோடி, ரூ.2015-16-ம் ஆண்டில் விடுவிக்கப்பட்ட ரூ.2,000 கோடி மற்றும் 2016-17-ம் ஆண்டில் விடுவிக்கப்பட்ட ரூ.4058.04 கோடி ஆகியவற்றை உள்ளடக்கி ரூ.10,461.04 கோடி நிதியுதவி அளித்துள்ளது.
இந்தியா மொரோக்கோ இடையேயான ரயில்வேத் துறை உடன்படிக்கை – மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையிலான மத்திய அமைச்சரவை ரயில்வேத் துறையில் நீண்ட கால ஒத்துழைப்பிற்கான இந்தியா மற்றும் மொரோக்கோ தேசிய ரயில்வே அலுவலகத்திற்கு இடையேயான ஒத்துழைப்பு உடன்படிக்கைக்கு ஒப்புதல் அளித்துள்ளது. இந்த ஒப்புதல் பின்னேற்பு ஒப்புதல் ஆகும். ஒத்துழைப்பு உடன்படிக்கை டிசம்பர் 14, 2017 அன்று கையெழுத்திடப்பட்டது. இந்த உடன்படிக்கை கீழ்வரும் துறைகளில் தொழில்நுட்ப ஒத்துழைப்பைக் கொண்டுவரும் பயிற்சி மற்றும் ஊழியர்கள் வளர்ச்சி நிபுணர் இயக்கங்கள், அணுபவப் பரிமாற்றம் மற்றும் ஊழியர் நலன் நிபுணர்கள் பரிமாற்றம் உட்பட இருதரப்புத் தொழில்நுட்ப உதவி பின்னணி: மத்திய ரயில்வேத் துறை தனது துறையில் தொழில்நுட்ப ஒத்துழைப்பிற்கான உடன்படிக்கைகளை பல்வேறு அந்நிய அரசுகளுடனும், தேசிய ரயில்வே அமைப்புகளுடனும் கையெழுத்திட்டுள்ளது. இதில் அதிவேக சரக்கு போக்குவரத்து தாழ்வாரம், ஏற்கெனவே உளள வழித்தடங்களை வேகப்பாதைகளாக மேம்படுத்துதல், உலகத்தர நிலையங்களை ஏற்படுத்துதல் கனரகச் சரக்குப் போக்குவரத்து, ரயில் உள்கட்டமைப்பை நவீனப்படுத்துதல் ஆகியத் துறைகள் ஒத்துழைப்பிற்கு கண்டறியப்பட்டுள்ளன. ரயில்வேத் தொழில்நுட்பம் மற்றும் இயக்கம், அறிவுப்பரிமாற்றம், தொழில்நுட்பம் சார்ந்தப் பயணங்கள், பயிற்சி மற்றும் கருத்தரங்கள், இருத்தரப்பிற்கும் ஏற்ப பயிலரங்கங்கள் ஆகியவை குறித்த தகவல் பரிமாற்றம் மூலம் ஒத்துழைப்பு வழங்கப்படுகிறது. இந்த ஒப்பந்தம், ரயில்வேத் துறையில் உள்ள சமீபத்திய வளர்ச்சி மற்றும் அறிவுப் பரிமாற்றத்திற்கும் கலந்துரையாடல்களுக்கும் வழிவகுக்கிறது. தொழில்நுட்ப நிபுணர்கள் பரிமாற்றம், அறிக்கை மற்றும் தொழில்நுட்ப ஆவணங்கள், பயிற்சி மற்றும் குறிப்பிட்ட தொழில்நுட்பத் துறைகள் குறித்த கருத்தரங்குகள் / பயிலரங்குகள், அறிவுசார் பரிமாற்றத்திற்கான கலந்துரையாடல்கள் ஆகியவற்றிற்கும் இந்த ஒப்பந்தம் வகை செய்கிறது.
மூத்த பத்திரிகையாளர் மாதுரிபென் மறைவுக்கு பிரதமர் இரங்கல்

மூத்த பத்திரிகையாளர் மாதுரிபென் மறைவுக்கு பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார். இதுகுறித்து பிரதமர் வெளியிட்டுள்ள டுவிட்டர் பதிவு வருமாறு; ‘’சித்ரலேகா பரிவாரன மாதுரிபென் மறைவு குறித்து வேதனை அடைந்தேன். அவரை இழந்து வாடும் குடும்பத்தினருக்கும், ஏராளமான அவரது வாசகர்களுக்கும் ஆழ்ந்த இரங்கல். அவரது ஆன்மா சாந்தியடையட்டும், ஓம் சாந்தி, ஓம் சாந்தி’’
2001 நாடாளுமன்ற தாக்குதலில் உயிரிழந்த தியாகிகளுக்கு பிரதமர் அஞ்சலி

கடந்த 2001 ஆம் ஆண்டு நிகழ்ந்த நாடாளுமன்ற தாக்குதலில் உயிரிழந்த தியாகிகளுக்கு பிரதமர் திரு. நரேந்திர மோடி அஞ்சலி செலுத்தினார். “கடந்த 2001 ஆம் ஆண்டு இதேநாளில் நாடாளுமன்றத்தில் நிகழ்ந்த கொடூரத் தாக்குதலில் உயிரிழந்த தியாகிகளின் வீரத்திற்கு நாம் மரியாதை செலுத்துவோம். அவர்களது துணிவும், சாகசமும் ஒவ்வொரு இந்தியருக்கும் உத்வேகமளிக்கிறது” இவ்வாறு பிரதமர் தெரிவித்தார்.
18ஆவது ஆசியப் போட்டியில்  பதக்கம் வென்றவர்களுடன் பிரதமர் கலந்துரையாடல்

அண்மையில் நிறைவடைந்த 18ஆவது ஆசிய விளையாட்டுப் போட்டியில் பதக்கம் வென்றவர்களுடன், பிரதமர் திரு. நரேந்திர மோடி இன்று தமது இல்லத்தில் கலந்துரையாடினார். ஆசிய விளையாட்டுப் போட்டிகளில் இதுவரை இல்லாத அளவிற்கு, இந்தியா அதிக எண்ணிக்கையில் பதக்கம் வெல்லும் வகையில் சிறப்பாக விளையாடி, பதக்கம் வென்ற வீரர், வீராங்கனைகளுக்கு பிரதமர் பாராட்டு தெரிவித்தார். பதக்கம் வென்றவர்களின் விளையாட்டுத் திறன், இந்தியாவின் நிலையையும், கவுரவத்தையும், அதிகரித்துள்ளதாக அவர் குறிப்பிட்டார். பதக்கம் வென்ற வீரர், வீராங்கனைகள் தங்களுக்கு கிடைத்துள்ள பெருமை மற்றும் புகழ் காரணமாக கவனத்தை இழந்து விடாமல், தொடர்ந்து சிறப்பாக விளையாடுவார்கள் என்றும் அவர் நம்பிக்கைத் தெரிவித்தார். விளையாட்டு வீரர், வீராங்கனைகள், நவீன தொழில்நுட்பங்களைப் பயன்படுத்தி தங்களது திறமைகளை வளர்த்துக் கொள்ள வேண்டும் எனவும், பிரதமர் இந்த கலந்துரையாடலின்போது வலியுறுத்தினார். மேலும் தொழில்நுட்ப உதவிகளைப் பயன்படுத்தி, விளையாட்டு வீர்ர்கள் தங்களை சுயமாக மேம்படுத்திக் கொள்வதுடன், உலகின் முன்னணி வீரர்களின் சாதனைகளை அறிந்து அதன் அடிப்படையில் தங்களது திறமைகளைப் பகுப்பாய்வு செய்ய வேண்டும் எனவும், அவர் கேட்டுக் கொண்டார். மிகவும் ஏழைக் குடும்பங்கள், கிராமப்பகுதிகள் மற்றும் சிறிய நகரங்களில் இருந்து வந்த இளம் வீரர், வீராங்கனைகள், நாட்டிற்காக விளையாடி பதக்கம் வென்றிருப்பதைப் பார்க்கும்போது, மிகவும் மகிழ்ச்சி அடைவதாக பிரதமர் தெரிவித்தார். கிராமப்புறங்களைச் சேர்ந்தவர்களிடம் உண்மையான திறமை இருப்பதாகக் குறிப்பிட்ட அவர், இவற்றை கண்டறிந்து அவர்களைத் தொடர்ந்து ஊக்கப்படுத்த வேண்டும் எனவும் தெரிவித்தார். விளையாட்டு வீரர்களின் அன்றாட பிரச்சினைகள் குறித்து வெளி உலகம் அறிந்திருக்க வாய்ப்பில்லை என்றும் அவர் தெரிவித்தார். நாட்டிற்காக விளையாடி பதக்கம் வென்ற சில வீரர், வீராங்கனைகளின் பெயரைக் குறிப்பிட்ட பிரதமர், அவர்கள் சந்திக்க நேர்ந்த கடினமான சூழ்நிலைகள் பற்றி சுட்டிக்காட்டியபோது மிகவும் நெகிழ்ச்சி அடைந்தார். அத்தகைய விளையாட்டு வீரர்களின் மனோதிடம் மற்றும் அர்ப்பணிப்பு உணர்வுக்கு தலை வணங்குவதாக குறிப்பிட்ட பிரதமர், இவர்களது முயற்சிகள் நாட்டில் உள்ள மற்ற விளையாட்டு வீரர்களுக்கு ஊக்கமளிப்பதாக அமையட்டும் என்றும் தெரிவித்தார். தங்களுக்கு கிடைத்த கவுரவத்தைக் கண்டு, விளையாட்டு வீரர்கள் ஓய்வாக இருந்துவிடக்கூடாது என்று வலியுறுத்திய பிரதமர், எதிர்கால வெற்றிக்காக தொடர்ந்து கடின முயற்சிகளை மேற்கொள்ளுமாறும் கேட்டுக் கொண்டார். பதக்கம் வென்றவர்களுக்கு இப்போதுதான் மாபெரும் சவால் தொடங்கியுள்ளதாக குறிப்பிட்ட அவர், ஒலிம்பிக் போட்டியில் பங்கேற்க வேண்டும் என்ற நோக்கத்தை இழந்து விடக்கூடாது எனவும் வலியுறுத்தினார். மத்திய இளைஞர் நலன் மற்றும் விளையாட்டுத்துறை இணையமைச்சர் (தனிப்பொறுப்பு) கர்னல். ராஜ்யவர்தன் ரத்தோர் இந்த நிகழ்ச்சியின்போது உடனிருந்தார். அவர் தமது தொடக்க உரையில், பிரதமரின் தொலைநோக்கு சிந்தனைகள் மற்றும் அரசின் முன்முயற்சிகள் காரணமாகத்தான் இந்தியாவின் பதக்க எண்ணிக்கை அதிகரித்ததுடன் இளம் விளையாட்டு வீரர்களுக்கு ஊக்கத்தை அளித்துள்ளதாகவும் குறிப்பிட்டார். 2010-ஆம் ஆண்டு குவாங்ஷோவில் நடைபெற்ற ஆசிய விளையாட்டுப் போட்டியில் பெற்ற 65 பதக்கங்களே, இந்தியா இதுவரை வென்ற அதிக பதக்கங்களாக இருந்த நிலையில், தற்போது இந்தோனேஷியாவின் ஜகார்த்தா மற்றும் பாலெம்பாங்கில் நடைபெற்ற 18-ஆவது ஆசிய விளையாட்டுப் போட்டிகளில் முந்தைய சாதனைகளை முறியடித்து இந்தியா 69 பதக்கங்களை வென்றுள்ளது.
ஜார்கண்ட் மாநில தினத்தை முன்னிட்டு அம்மாநில மக்களுக்கு பிரதமர் வாழ்த்து

ஜார்கண்ட் மாநில தினத்தை முன்னிட்டு அம்மாநில மக்களுக்கு பிரதமர் திரு. நரேந்திர மோடி வாழ்த்துக்களை தெரிவித்துள்ளார். பகவான் பிர்சா முண்டாவின் இந்த வரலாற்று சிறப்புமிக்க பூமி வளர்ச்சிப் பாதையில் முன்னேற வேண்டும் என்று அவர் வாழ்த்தினார் “ஜார்க்கண்ட் மாநிலத்தின் நிறுவக தினத்தில் இங்கு வசிப்பவர்கள் அனைவருக்கும் வாழ்த்துக்கள். தனித்துவமான கலாசாரத்துடன் வரலாற்று அடையாளமாக விளங்கும் பகவான் பிர்சா முண்டாவின் இந்த பூமி வளர்ச்சிப் பயணத்தில் முன்னேற வேண்டும்” என்று பிரதமர் தனது டுவிட்டரில் கூறியுள்ளார்.
ஜலந்தர் கண்டோன்மெண்ட் சர்வே எண். 408-ல் கேந்திரிய வித்யாலயா கட்ட பாதுகாப்புத் துறைக்கு சொந்தமான 7.5 ஏக்கர் நிலத்தை கேந்திரிய வித்யாலய சங்கதத்திற்கு அளிக்க மத்திய அமைச்சரவை ஒப்புதல்.

ஜலந்தர் கண்டோன்மெண்ட் சர்வே எண். 408-ல் கேந்திரிய வித்யாலயாவை 4 ஆம் எண் கட்ட பாதுகாப்புத் துறைக்கு சொந்தமான 7.5 ஏக்கர் ஏ-1 நிலத்தை கேந்திரிய வித்யாலய சங்கதத்திற்கு நிரந்தரமாக குத்தாக முறையில் அளிக்க பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் இன்று அளித்துள்ளது. இதற்கு ரூ. 1/- வாடகையாக வசூலிக்கப்படும். பின்னணி: 1987 ஆம் ஆண்டு நிறுவப்பட்டதிலிருந்து தற்போது ஜலந்தர் கண்டோன்மெண்ட் கல்வாந்த் மண்டபம் எதிரே அமைந்துள்ள சர்வே எண். 408-ல் உள்ள எம்.இ.எஸ். வளகாத்தில் தற்காலிக முறையில் ஜலந்தர் கண்டோன்மெண்ட் கேந்திரிய வித்யாலயா இயங்கிவருகிறது. இது பாதுகாப்புத் துறைக்கு சொந்தமான 26 ஏக்கர் பரப்பளவு கொண்ட ஏ-1 நிலமாகும். ஜலந்தர் கண்டோன்மெண்ட் கேந்திரிய வித்யாலயாவில் தற்போது 1346 மாணவர்கள் பயின்று வருகின்றனர். பாதுகாப்புத் துறை பணியாளர்கள் குழந்தைகள் பயின்று வரும் இந்த பள்ளிக்கு சொந்த கட்டிட வசதி அமைந்தால் தேவையான அனைத்து உள்கட்டமைப்புகளையும் அமைத்து மேலும் தரமான கல்வியை அளிக்க முடியும். மீதமுள்ள 18.5 ஏக்கர் நிலம் பள்ளி கட்டிட பணிகள் முடிந்த பின் இராணுவத்திடம் ஒப்படைக்கப்படும்.
ஐக்கிய அமெரிக்க நாடாளுமன்ற பிரமுகர்களுடன் பிரதமர் மோடி சந்திப்பு

ஐக்கிய அமெரிக்க நாடாளுமன்றத்தின் இரு அவைகளைச் சேர்ந்த எட்டு உறுப்பினர்கள் அமெரிக்க நாடாளுமன்ற உறுப்பினர் திருமதி நான்சி பெலோசி தலைமையில் பிரதமர் திரு. நரேந்திர மோடியை இன்று சந்தித்தனர். பிரதமர் நரேந்திர மோடி அமெரிக்க நாடாளுமன்ற உறுப்பினர்களை இந்தியாவிற்கு வரவேற்றார். இந்தியா மற்றும் ஐக்கிய அமெரிக்க நாடுகளுக்கு இடையே உள்ள உறவினை மேலும் வலுப்படுத்த அமெரிக்க நாடாளுமன்றத்தின் இரு பிரிவும் அளிக்கும் ஆதரவிற்கு நன்றி தெரிவித்தார். இரு நாடுகளுக்கும் பரஸ்பரம் நலன் விளைவிக்கும் துறைகள் குறித்த பிரச்சினைகள் மற்றும் இருத்தரப்பு உறவு குறித்த தனது கருத்துக்களை பிரதமர் பரிமாறிக்கொண்டார். அமெரிக்க நாடாளுமன்றத்துடனான பரிமாற்றங்களை மேலும் வலுப்படுத்த வேண்டும் என்றும் அவர் கேட்டுக்கொண்டார்.
சர்தார் சரோவர் அணையை பிரதமர் நாட்டுக்கு அர்ப்பணித்தார்; தாபோயில் நடைபெற்ற நர்மதா மகோத்சவ நிறைவு விழாவில் பங்கேற்பு

பிரதமர் திரு. நரேந்திர மோடி அவர்கள், சர்தார் சரோவர் அணையை இன்று நாட்டுக்கு அர்ப்பணித்தார். கேவடியாவில் உள்ள அணையில் நடைபெற்ற இந்நிகழ்ச்சியின்போது பிரார்த்தனைகளும், வேத மந்திரங்களும் ஒலித்தன. இந்நிகழ்ச்சியை குறிக்கும் கல்வெட்டையும் பிரதமர் திறந்து வைத்தார். பின்னர், சர்தார் சரோவர் அணையிலிருந்து சிறிது தொலைவில் உள்ள, சாது பேட்டில் சர்தார் வல்லபபாய் பட்டேல் அவர்களுக்கு அர்ப்பணிக்கும் வகையிலான பிரமாண்ட ஒற்றுமைக்கான சிலை கட்டப்படும் இடத்திற்கு பிரதமர் சென்றார். அங்கு அவருக்கு பணியின் முன்னேற்றம் குறித்து எடுத்துரைக்கப்பட்டது. தாபோயில் நடைபெற்ற பெரும் பொதுக்கூட்டத்தில், தேசிய மலைவாழ் சுதந்திர போராட்ட வீரர்களின் அருங்காட்சியகத்திற்கான அடிக்கல் நாட்டினார். நிகழ்ச்சியை குறிக்கும் கல்வெட்டை பிரதமர் திறந்து வைத்தார். மேலும் இந்நிகழ்வு, குஜராத்தில் உள்ள பல்வேறு மாவட்டங்களில் நர்மதா ஆறு குறித்த விழிப்புணர்வு ஏற்படுத்திய நர்மதா மகோத்சவத்தின் நிறைவு விழாவாகவும் நடைபெற்றது. நிகழ்ச்சியில் பேசிய அவர், பெருந்திரளாக மக்கள் கூடியுள்ளது, நர்மதா தாயின் மீது அவர்கள் கொண்டுள்ள மரியாதையை வெளிப்படுத்துகிறது என்றார். விஸ்வகர்மா ஜெயந்தியை முன்னிட்டு, அவர் நாட்டை கட்டியமைப்பதற்காக பாடுபாட்ட அனைவரையும் வணங்குவதாக கூறினார். 2022-க்குள் புதிய இந்தியாவை கட்டுவதில் எவ்விதமான தளர்வுமின்றி நாம் உழைக்க வேண்டும் என பிரதமர் வலியுறுத்தினார். பிரதமர் சர்தார் பட்டேல் அவர்களின் பார்வையை நினைவுக் கூர்ந்தார். சர்தார் பட்டேல் மற்றும் டாக்டர். பாபா சாஹேப் அம்பேத்கர் ஆகியோர் நீர்பாசனம் மற்றும் நீர் போக்குவரத்திற்கு மிகுந்த முக்கியத்துவம் அளித்தனர் என்றார் அவர். வளர்ச்சிக்கு முக்கிய தடைக்கல்லாக, நீர்வள ஆதாரங்களின் பற்றாக்குறை இருப்பதாக பிரதமர் தெரிவித்தார். கடந்த காலங்களில் தாம் எல்லைப்பகுதிகளுக்கு சென்றதை நினைவுக் கூர்ந்த அவர், அங்கு எல்லை பாதுகாப்பு படை வீரர்களுக்கு போதிய தண்ணீர் கிடைப்பதில்லை என்றார். எல்லைப் பகுதிகளில் உள்ள வீரர்களுக்கு நாம் நர்மதா நீரை கொண்டு வந்துள்ளோம் என்றார் அவர். சர்தார் சரோவர் அணையை உருவாக்குவதற்கு குஜராத்தில் உள்ள துறவிகள் மற்றும் மடாதிபதிகள் மிக முக்கிய பங்கு வகித்தாக அவர் கூறினார். மேலும் அவர், நர்மதா ஆற்றின் நீர், குடிமக்களுக்கு அவர்களின் வாழ்க்கையை மாற்றுவதற்கு உதவும் என்றார். நாட்டின் வடக்குப் பகுதியில், கடுமையான தண்ணீர் பற்றாக்குறை இருப்பதாகவும், கிழக்குப் பகுதியில் மின்சாரம் மற்றும் எரிவாயு பற்றாக்குறை இருப்பதாகவும் பிரதமர் தெரிவித்தார். இத்தகைய இடர்பாடுகளை களைவதற்காக, அரசு தொடர்ந்து உழைத்து வருவதாக கூறிய அவர், அதன் மூலம் இந்தியா வளர்ச்சியின் புதிய உச்சங்களை அடையும் என்றார். சர்தார் பட்டேல் அவர்களுக்கு சிறந்த முறையில் அஞ்சலி செலுத்தும் வகையில் ஒற்றுமைக்கான சிலை இருக்கும் என்றும், அனைத்துப் பகுதிகளில் இருந்தும் சுற்றுலா பயணிகளை ஈர்க்கும் என்றும் பிரதமர் தெரிவித்தார். காலனிய ஆதிக்கத்தை எதிர்த்து போராடிய மலைவாழ் சமூகத்தை சேர்ந்த சுதந்திர போராட்ட வீரர்களை அவர் நினைவுக் கூர்ந்தார்.
சூரத்தில் நவீன மருத்துவமனையை பிரதமர் தொடங்கிவைத்தார்

சூரத்தில் அமைந்துள்ள நவீன பன்னோக்கு மருத்துவமனையான ரசிலாபென் செவந்திலால் ஷா வீனஸ் மருத்துவமனையை பிரதமர் திரு. நரேந்திர மோடி இன்று தொடங்கிவைத்தார். இந்த மருத்துவமனை ஆயுஷ்மான் பாரத் திட்டத்தின் கீழ் மக்களுக்கு சேவை செய்யவுள்ளது தனக்கு பெரும் மகிழ்ச்சி அளிப்பதாக பிரதமர் கூறினார். பொது கூட்டத்தில் உரையாற்றிய பிரதமர், ஆரோக்கியமான இந்தியாவை உருவாக்க தனது அரசு பாடுபட்டு வருவதாகக் கூறினார். ஏழை மக்களுக்காக அரசு எடுத்துவரும் நடவடிக்கைகள் குறித்து அவர் எடுத்துரைத்தார். பிரதமர் மகப்பேறு நலத் திட்டம், இந்திரதனுஷ் இயக்கம் போன்ற திட்டங்கள் இறப்பு விகிதத்தை குறைப்பதில் பெரும் பங்கு வகித்துள்ளதாக பிரதமர் கூறினார். செங்கோட்டையில் தூய்மை இந்தியா திட்டத்தை அறிவிக்கும் போது, பிரதமரை கேலி செய்தவர்களுக்கு சரியான பதிலடி அளிக்கும் வகையில், இந்த சுகாதார இயக்கம் மூலம் இன்று 97 சதவீத மக்களுக்கு தூய்மையான கழிப்பறை வசதி கிடைத்துள்ளது என்று பிரதமர் கூறினார். சுகாதார கேடு வருமுன் காப்பதன் அவசியத்தைக் குறிப்பிட்ட பிரதமர் நல்வாழ்விற்கு யோகாவின் பங்கினை உலகம் தற்போது அங்கீகரித்துள்ளது என்றார். ஆயுஷ்மான் பாரத் திட்டம், முற்றிலும் புதிய சூழலை உருவாக்கி ஆரோக்கியமான இந்தியாவை உருவாக்க உதவும் என்று பிரதமர் கூறினார். இரண்டாம் மற்றும் மூன்றாம் நிலை நகரங்களில் புதிய மருத்துவமனைகளை அமைக்க இந்தத் திட்டம் ஊக்கம் அளிக்கும். பொது மருந்துகள் தற்போது பெருமளவு கிடப்பதினால் சுகாதார சேவை மலிவடைவோதோடு, பல விலைமதிப்பற்ற உயிர்களையும் பாதுகாக்கும் என்று பிரதமர் கூறினார். பொருளாதார ரீதியாக நலிவடைந்த சமூகத்தினருக்கான 10 சதவீத இட ஒதிக்கீட்டை முதலில் அமல்படுத்திய குஜராத் மாநிலத்திற்கு பிரதமர் வாழ்த்து தெரிவித்தார்.
டி. 20 பார்வையற்றோருக்கான கிரிக்கெட் போட்டியில் உலக கோப்பையை வென்ற அணி பிரதமருடன் சந்திப்பு

டி. 20 பார்வையற்றோருக்கான கிரிக்கெட் போட்டியில் உலக கோப்பையை வென்ற அணி பிரதமர் திரு. நரேந்திர மோடியை இன்று சந்தித்தது. இந்த சந்திப்பின் போது, டி. 20 பார்வையற்றோருக்கான கிரிக்கெட் அணி புரிந்த சாதனைகளை பாராட்டிய பிரதமர் வருங்காலங்களில் மேலும் சிறப்பாகச் செயல்பட வேண்டும் என்று கேட்டுக் கொண்டார். இவர்களின் கவனத்தையும் சிறப்புத் திறனையும் பாராட்டிய பிரதமர், இவர்களின் செயல் பல லட்ச மக்களுக்கும் மாற்றுத் திறனாளிகளுக்கும் தூண்டுகோலாக அமைத்து உள்ளது என்றார். அணியினர் கையெழுத்திட்ட கிரிக்கெட் மட்டை, பந்து, பிரதமருடைய பெயர் பதிக்கப்பட்ட அணியின் ஆடை ஆகியவற்றை டி. 20 பார்வையற்றோருக்கான கிரிக்கெட் அணி பிரதமருக்கு பரிசளித்தது. பிரதமர் தான் கையெழுத்திட்ட கிரிக்கெட் மட்டை மற்றும் பந்தினை அவர்களுக்கு அளித்தார்.
தீபக் புனியா, வெண்கலப் பதக்கத்தைக் குறைந்த வித்தியாசத்தில் இழந்துள்ளார், ஆனால் நமது மனங்களை அவர் வென்றிருக்கிறார்: பிரதமர்

தீபக் புனியா, வெண்கலப் பதக்கத்தைக் குறைந்த வித்தியாசத்தில் இழந்துள்ளார், ஆனால் நமது மனங்களை அவர் வென்றிருக்கிறார் என்று பிரதமர் திரு நரேந்திர மோடி கூறியுள்ளார். மன உறுதி மற்றும் திறமையில் ஆற்றல்மிக்கவராக அவர் விளங்குவதாக பிரதமர் குறிப்பிட்டுள்ளார். இது தொடர்பான சுட்டுரைச் செய்தியில் பிரதமர் தெரிவித்திருப்பதாவது: “தீபக் புனியா, வெண்கலப் பதக்கத்தைக் குறைந்த வித்தியாசத்தில் இழந்திருக்கிறார், ஆனால் நமது மனங்களை அவர் வென்றுள்ளார். மன உறுதி மற்றும் திறமையில் ஆற்றல்மிக்கவராக அவர் விளங்குகிறார். தீபக்கின் எதிர்கால முயற்சிகளுக்கு எனது நல்வாழ்த்துகள்.” ——
திருப்பதியில் புதிதாக அமைக்கப்பட்டுள்ள அறிவியல் கல்வி மற்றும் ஆராய்ச்சிக்கான இந்திய நிறுவனத்தை செயல்பாட்டுக்குக் கொண்டுவருதல்

ஆந்திரப் பிரதேசம் மாநிலம் திருப்பதியில் புதிதாக அமைக்கப்பட்டுள்ள அறிவியல் கல்வி மற்றும் ஆராய்ச்சி நிறுவனத்தை 2015-16 ம் கல்வி ஆண்டு முதல் தற்காலிக வளாகத்தில் முதல் மூன்று ஆண்டுகளுக்கு (2015-18) ரூ. 137.30 கோடி மதிப்பீட்டில் செயல்பாட்டுக்கு கொண்டு வருவதற்கு பிரதமர் திரு நரேந்திர மோடி தலைமையில் இன்று நடைபெற்ற மத்திய அமைச்சரவைக் கூட்டத்தில் ஒப்புதல் அளிக்கப்பட்டது. பின்னணி ஆந்திரப் பிரதேச மறு சீரமைப்புச் சட்டம் 2014- ன் படி ஆந்திரப் பிரதேச மாநிலத்தை ஆந்திரப் பிரதேசம் மற்றம் தெலுங்கானா என பிரிக்கப்பட்டதன் தொடர்ச்சியாக மத்திய அரசு அறிவியல் கல்வி மற்றும் ஆராய்ச்சி இந்திய நிறுவனம் என்ற தேசிய முக்கியத்துவம் வாய்ந்த நிறுவனத்தை எஞ்சியுள்ள ஆந்திரப் பிரதேச மாநிலத்தில் அமைக்க முடிவு செய்தது. இதன் பலனாக ஆந்திரப் பிரதேச அரசு எற்பேடு மண்டலத்தில் சீனிவாசபுரம், பாங்கூர், சிந்தேபள்ளி கிராமங்களில் 244 ஏக்கர் நிலத்தை திருப்பதி அறிவியல் கல்வி ஆராய்ச்சி இந்திய நிறுவன நிரந்தர வளாகம் அமைக்க வழங்கியது. இடம் தெரிவ செய்யும் குழுவின் பரிந்துரை அடிப்படையில் இந்த நிலம் ஒதுக்கப்பட்டது. இந்த நிரந்தர வளாகம் அமையும் வரை திருப்பதி ஸ்ரீராமா பொறியியல் கல்லூரியில் தற்காலிக வளாகத்தில் 2015-16 ம் கல்வி ஆண்டிலிருந்து இந்த நிறுவனத்தை செயல்படுத்துவது என்றும் முடிவு செய்யப்பட்டது.
இந்தியாவில் தயாரிப்போம் மையத் துவக்க விழாவின் போது பிரதமரின் முன்னிலையில் புரிந்துணர்வு ஒப்பந்தங்கள் பரிமாறிக் கொள்ளப்பட்டன

1) டுவின் ஸ்டார் (தாய் நிறுவனம்; ஸ்டெர்லைட்) நிறுவனத்திற்கும் மகாராஷ்டிரா தொழிலியல் மேம்பாட்டுக் கழகத்திற்கும் இடையே ஏற்பட்டுள்ள புரிந்துணர்வு ஒப்பந்தம் எல்.சி.டி. வடிவமைப்பில் முதலீடு செய்ய வகை செய்கிறது. இத்திட்டத்தில் தைவான் நாட்டின் ஆட்ரான் நிறுவனம் தொழில்நுட்ப பங்குதாரராக இருக்கும். இந்த வகையில் இந்தத் திட்டம் இந்தியாவில் முதலாவது ஆகும். திட்டத்திற்கான உத்தேச முதலீடு ரூ. 20,000 கோடி. 2) இந்துஸ்தான் கொக்கோகோலா பானங்கள் நிறுவனம், ஜெயின் நீர்ப்பாசன நிறுவனம் மற்றும் மகாராஷ்டிர மாநில அரசின் வேளாண் மார்கெட்டிங் துறைக்கும் இடையே புரிந்துணர்வு ஒப்பந்தம் ஏற்பட்டுள்ளது. இதன்படி விதர்பா பகுதியைச் சேர்ந்த ஆரஞ்சு விவசாயிகளுக்கு உதவும் வகையில் பழச்சாறு உற்பத்தி வசதி அமைக்கப்படும். இத்திட்டத்தினால் ஆரஞ்சு விவசாயிகளுக்கு அதிக வருவாய் கிடைப்பதுடன் ஆதாயப் பூர்வமான வேலை வாய்ப்புகளும் உருவாக்கப்படுகின்றன. இத்திட்டத்தினால் சராசரி 2 ஏக்கர் நிலம் வைத்துள்ள 5000 விவசாயிகள் பயன்பெறுவார்கள் என எதிர்பார்க்கப்படுகிறது. 3) ‘பண்ணை முதல் ஆடை வரை’ திட்டத்தின் ஒரு பகுதியாக ரேமண்ட் தொழில் நிறுவனத்துக்கும் மகாராஷ்டிரா தொழிலியல் மேம்பாட்டுக் கழகத்திற்கும் இடையே புரிந்துணர்வு ஒப்பந்தம் ஏற்பட்டுள்ளது. இதன் படி ரேமண்ட் நிறுவனம் லினன் நூல், துணி மற்றும் ஆடைகள் உற்பத்திக்காக ரூ. 1,400 கோடி முதலீடு செய்ய உத்தேசித்துள்ளது. இதற்கான உற்பத்திப் பிரிவு அமராவதி மாவட்டம் நந்தகோவன் ஜவுளிப் பூங்காவில் உருவாக்கப்படும். இந்தத் தொழிற்சாலை அமராவதி மாவட்டம் மற்றும் விவசாயிகள் தற்கொலை மற்றும் விவசாயிகள் பாதிப்பு ஆகியவற்றால் பாதிக்கப்பட்டுள்ள விதர்பா பகுதி விவசாயிகளிடமிருந்து பருத்தி கொள்முதல் செய்யும்.
திரு கல்யாண் சிங்கின் மறைவு குறித்து ஊடகங்களிடம் பிரதமர் தெரிவித்த கருத்து

நம் அனைவருக்கும் இது ஒரு மிகவும் சோகமான தருணம். திரு கல்யாண் சிங் அவர்களின் பெற்றோர், அவருக்கு கல்யாண் சிங் என்று பெயர் சூட்டினார்கள். அவரது பெற்றோர் வழங்கிய பெயருக்கு ஏற்றவாறு தமது வாழ்க்கையை அவர் வாழ்ந்தார். நாட்டு மக்களின் நல்வாழ்விற்காக தமது ஒட்டுமொத்த வாழ்க்கையையும் அவர் அர்ப்பணித்ததோடு, அதனை தமது வாழ்க்கையின் தாரக மந்திரமாகக் கொண்டிருந்தார். பாரதிய ஜனதா கட்சி, பாரதிய ஜன சங் மற்றும் நாட்டின் வளமான எதிர்காலத்திற்காக தம்மை அர்ப்பணித்தார். திரு கல்யாண் சிங் அவர்களின் பெயர், இந்தியா முழுவதும் நம்பிக்கையின் மறு பெயராக மாறியது. முடிவுகளை எடுப்பதில் அவர் தீர்மானமாக இருந்ததுடன் தமது வாழ்க்கை முழுவதும் மக்களின் நல்வாழ்விற்காக தொடர்ந்து கடுமையாக உழைத்தார். சட்டமன்ற உறுப்பினராகவும், அரசு பொறுப்பிலும், ஆளுநராகவும் தமக்கு அளிக்கப்பட்ட பொறுப்புகளில் பிறருக்கு உந்துசக்தியாக அவர் விளங்கினார். பெருவாரியான மக்களின் நம்பிக்கை சின்னமாக அவர் மாறினார். பெருமதிப்பிற்குரிய ஆளுகையையும் தலைசிறந்த தலைவரையும் நாடு இழந்துள்ளது. அவரது கொள்கைகளைப் பின்பற்றி, அவர் கண்ட கனவுகளை நனவாக்கும் வகையில் அவரது இழப்பை ஈடுசெய்யும் முயற்சிகளை நாம் மேற்கொள்ள வேண்டும். அவரது ஆன்மா சாந்தி அடையவும், அவரது இழப்பை தாங்கிக் கொள்ளும் வலிமையை அவரது குடும்பத்தாருக்கு வழங்கவும் பகவான் ராமரை நான் பிரார்த்தித்துக் கொள்கிறேன். அவரது இழப்பால் துயரடைந்துள்ளவர்களுக்கும், அவரது மாண்புகள், கொள்கைகள் மற்றும் இந்தியாவின் பாரம்பரியம் மற்றும் கலாச்சாரத்தில் நம்பிக்கை கொண்டவர்களுக்கும் பகவான் ராமர் வலிமையை வழங்கட்டும். குறிப்பு: இது, பிரதமர் கருத்தின் தோராயமான மொழிபெயர்ப்பாகும். பிரதமர் தமது கருத்தை இந்தியில் தெரிவித்திருந்தார்.
வூகான் மீட்பு நடவடிக்கைக்கு பிரதமர் பாராட்டு

வூகானில் தவித்துக் கொண்டிருந்த இந்தியர்களை அங்கிருந்து அகற்றும் நடவடிக்கையில் ஈடுபட்ட ஏர் இந்தியா மற்றும் சுகாதாரத்துறை அதிகாரிகளின் கடமை உணர்வையும், உயரிய ஈடுபாட்டையும் பிரதமர் திரு.நரேந்திர மோடி பாராட்டியுள்ளார். மீட்பு நடவடிக்கைகளில் ஈடுபட்ட குழு உறுப்பினர்களுக்கு பிரதமர் பாராட்டும், வாழ்த்துக்களையும் தெரிவித்து கடிதம் வெளியிட்டுள்ளார். சிவில் விமானப் போக்குவரத்துத் துறை இணையமைச்சரால் இந்தக் கடிதம் ஊழியர்களிடம் வழங்கப்படும். நோவல் கொரோனா வைரஸ் வூகான் நகரத்தில் மையம் கொண்டு வேகமாக பரவி வந்த நிலையில், ஏர் இந்தியா அவசர வெளியேற்ற நடவடிக்கைகளை மேற்கொண்டது. அந்தப் பிராந்தியத்தில் நிலைமை மோசமாக இருந்த போதிலும் ஏர் இந்தியா இரண்டு பி-247 விமானங்களை, சுகாதார அமைச்சகத்தின் குழுக்களுடன் அனுப்பிவைத்தது. ஜனவரி 31, பிப்ரவரி 1 ஆகிய தேதிகளில் இந்த விமானங்கள் மூலம் இந்தியர்கள் கொண்டுவரப்பட்டனர்.